Document ID: 32009D0592

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 13ης Ιουλίου 2009
για τροποποίηση της απόφασης 2009/290/ΕΚ για την παροχή κοινοτικής μεσοπρόθεσμης οικονομικής στήριξης στη Λεττονία
(2009/592/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 332/2002 του Συμβουλίου, της 18ης Φεβρουαρίου 2002, για τη θέσπιση ενός μηχανισμού μεσοπρόθεσμης οικονομικής στήριξης του ισοζυγίου πληρωμών των κρατών μελών (1), και ιδίως το άρθρο 5 δεύτερο εδάφιο σε συνδυασμό με το άρθρο 8,
την πρόταση της Επιτροπής, η οποία υποβλήθηκε κατόπιν διαβούλευσης με την οικονομική και δημοσιονομική επιτροπή (ΟΔΕ),
Εκτιμώντας τα ακόλουθα:
(1)
Με την απόφαση 2009/289/ΕΚ (2), το Συμβούλιο αποφάσισε τη χορήγηση αμοιβαίας συνδρομής στη Λεττονία. Με την απόφαση 2009/290/ΕΚ (3), το Συμβούλιο αποφάσισε την παροχή μεσοπρόθεσμης οικονομικής στήριξης στη Λεττονία.
(2)
Λόγω της έκτασης και της έντασης της χρηματοπιστωτικής κρίσης που πλήττει τη Λεττονία απαιτείται αναθεώρηση των όρων οικονομικής πολιτικής που προβλέπονται για την εκταμίευση των δόσεων της κοινοτικής οικονομικής στήριξης προκειμένου να ληφθούν υπόψη οι δημοσιονομικές συνέπειες της σημαντικής μείωσης του ΑΕΠ.
(3)
Η απόφαση 2009/290/ΕΚ θα πρέπει, ως εκ τούτου, να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2009/290/ΕΚ τροποποιείται ως εξής:
1.
Στο άρθρο 3 παράγραφος 5, το στοιχείο α) αντικαθίσταται από το ακόλουθο κείμενο:
«α)
εφαρμογή σαφούς μεσοπρόθεσμου φορολογικού προγράμματος με σκοπό τη μείωση του ελλείμματος της γενικής κυβέρνησης σε επίπεδο χαμηλότερο από το επίπεδο αναφοράς της συνθήκης του 3 % του ΑΕΠ, με χρονοδιάγραμμα και πορεία εξυγίανσης που συνάδουν με τις συστάσεις του Συμβουλίου προς τη Λεττονία, οι οποίες εκδόθηκαν στο πλαίσιο της διαδικασίας υπερβολικού ελλείμματος».
2.
Στο άρθρο 3 παράγραφος 5, το στοιχείο β), αντικαθίσταται από το ακόλουθο κείμενο:
«β)
εφαρμογή του προϋπολογισμού για το 2009 και έγκριση του προϋπολογισμού για το 2010 με βιώσιμα μέτρα που είναι σύμφωνα με την πορεία εξυγίανσης».
Άρθρο 2
Η παρούσα απόφαση απευθύνεται στη Δημοκρατία της Λεττονίας.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 13 Ιουλίου 2009.

Labels: 19
5
0
18
15